P9_TA(2021)0436

Strateġija tal-UE biex jitnaqqsu l-emissjonijiet tal-metan

Riżoluzzjoni tal-Parlament Ewropew tal-21 ta' Ottubru 2021 dwar strateġija tal-UE biex jitnaqqsu l-emissjonijiet tal-metan (2021/2006(INI))

(2022/C 184/08)

Il-Parlament Ewropew,

— wara li kkunsidra l-Artikolu 192 tat-Trattat dwar il-Funzjonament tal-Unjoni Ewropea (TFUE),

— wara li kkunsidra l-ftehim adottat fil-21 Konferenza tal-Partijiet (COP21) għall-Konvenzjoni Qafas tan-NU dwar it-Tibdil fil-Klima (UNFCCC) li saret f'Pariġi fit-12 ta' Diċembru 2015 (il-Ftehim ta' Pariġi),

— wara li kkunsidra r-Regolament (UE) 2018/1999 tal-Parlament Ewropew u tal-Kunsill tal-11 ta' Diċembru 2018 dwar il-Governanza tal-Unjoni tal-Enerġija u tal-Azzjoni Klimatika (1),

— wara li kkunsidra r-Regolament (UE) 2021/1119 tal-Parlament Ewropew u tal-Kunsill tat-30 ta' Ġunju 2021 li jistabbilixxi l-qafas biex tinkiseb in-newtralità klimatika u li jemenda r-Regolamenti (KE) Nru 401/2009 u (UE) 2018/1999 (“il-Liġi Ewropea dwar il-Klima”) (2),

— wara li kkunsidra l-komunikazzjoni tal-Kummissjoni tal-20 ta' Mejju 2020 dwar Strateġija tal-UE għall-Bijodiversità għall-2030: Inreġġgħu n-natura lura f'ħajjitna (COM(2020)0380),

— wara li kkunsidra l-komunikazzjoni tal-Kummissjoni tal-20 ta' Mejju 2020 dwar l-Istrateġija “Mill-Għalqa sal-Platt” għal sistema tal-ikel ġusta, tajba għas-saħħa u favur l-ambjent (COM(2020)0381),

— wara li kkunsidra l-komunikazzjoni tal-Kummissjoni tal-14 ta' Ottubru 2020 dwar strateġija tal-UE biex jitnaqqsu l-emissjonijiet tal-metan (COM(2020)0663),

— wara li kkunsidra r-riżoluzzjoni tiegħu tat-28 ta' Novembru 2019 dwar l-emerġenza klimatika u ambjentali (3),

— wara li kkunsidra r-riżoluzzjoni tiegħu tal-15 ta' Jannar 2020 dwar il-Patt Ekoloġiku Ewropew (4),

— wara li kkunsidra r-riżoluzzjoni tiegħu tal-10 ta' Frar 2021 dwar il-Pjan ta' Azzjoni ġdid għall-Ekonomija Ċirkolari (5),

— wara li kkunsidra r-riżoluzzjoni tiegħu tal-25 ta' Marzu 2021 dwar l-implimentazzjoni tad-Direttivi dwar il-Kwalità tal-Arja Ambjentali: id-Direttiva 2004/107/KE u d-Direttiva 2008/50/KE (6),

— wara li kkunsidra r-rapport ta' Ottubru 2018 tal-Aġenzija Internazzjonali tal-Enerġija, bit-titolu “The Future of the Petrochemicals: Towards more sustainable plastics and fertilizers” (Il-Futur tal-Petrokimiċi: Lejn plastik u fertilizzanti aktar sostenibbli),

— wara li kkunsidra r-Rapport dwar id-Diskrepanza fl-Emissjonijiet tal-Programm Ambjentali tan-NU tas-26 ta' Novembru 2019, u l-ewwel rapport ta' sinteżi tiegħu dwar il-produzzjoni tal-fjuwils fossili tal-20 ta' Novembru 2019,

— wara li kkunsidra r-rapport tal-Programm Ambjentali tan-NU tas-6 ta' Mejju 2021 bit-titolu “Global Methane Assessment: Benefits and Costs of Mitigating Methane Emissions” (Valutazzjoni Globali tal-Metan: Benefiċċji u Spejjeż tal-Mitigazzjoni tal-Emissjonijiet tal-Metan),

— wara li kkunsidra r-rapport tal-Aġenzija Internazzjonali tal-Enerġija tat-18 ta' Mejju 2021 bit-titolu “Net Zero by 2050: A Roadmap for the Global Energy Sector” (Newtralità Klimatika sal-2050 – Pjan Direzzjonali għas-Settur tal-Enerġija Globali),

— wara li kkunsidra r-rapport tal-Aġenzija Ewropea għall-Ambjent tat-23 ta' Novembru 2020 bit-titolu “Il-Kwalità tal-arja fl-Ewropa – rapport 2020”,

— wara li kkunsidra r-Rapport ta' Valutazzjoni Globali dwar il-Bijodiversità u s-Servizzi Ekosistemiċi tal-2019 tal-Pjattaforma Intergovernattiva tal-Politika tax-Xjenza dwar il-Bijodiversità u s-Servizzi Ekosistemiċi (IPBES), u r-Rapport ta' Ħidma tal-2020 dwar il-Bijodiversità u l-Pandemiji,

— wara li kkunsidra l-opinjoni xjentifika ta' Marzu 2020 tal-Grupp ta' Konsulenti Xjentifiċi Ewlenin għall-Kummissjoni bit-titolu “Towards a Sustainable Food System: Moving from food as a commodity to food as more of a common good” (Lejn Sistema tal-Ikel Sostenibbli: Nitbiegħdu minn ikel bħala komodità u nimxu aktar lejn ikel bħala ġid komuni:),

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra l-opinjonijiet tal-Kumitat għall-Industrija, ir-Riċerka u l-Enerġija u tal-Kumitat għall-Agrikoltura u l-Iżvilupp Rurali,

— wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza tal-Ikel (A9-0277/2021),

A. billi l-metan huwa gass serra qawwi, u huwa 80 darba aktar qawwi mid-diossidu tal-karbonju (CO2) fuq perjodu ta' 20 sena, li jagħmlu t-tieni l-aktar gass serra importanti, kif ukoll inkwinant prekursur għall-ożonu troposferiku (O3), u jikkontribwixxi għal madwar kwart tat-tisħin globali esperjenzat illum (7); billi l-metan huwa responsabbli għal 10 % tal-emissjonijiet totali tal-gassijiet serra fl-UE; billi l-perkorsi mmudellati mir-Rapport Speċjali tal-1,5 oC tal-Grupp Intergovernattiv ta' Esperti dwar it-Tibdil fil-Klima (IPCC), is-Sitt Rapport ta' Valutazzjoni tal-IPCC u l-Valutazzjoni tal-Metan Globali tal-2021 tal-Programm Ambjentali tan-NU (UNEP) li jillimitaw it-tisħin globali għal 1,5 oC mingħajr ebda eċċess jew b'eċċess limitat jinvolvu tnaqqis kbir fl-emissjonijiet tal-metan; billi skont il-UNEP, it-tnaqqis tal-emissjonijiet tal-metan ikkawżati mill-bniedem b'sa 45 % jevita kważi 0,3 oC ta' tisħin globali sad-deċennju tal-2040 u jikkomplementa l-isforzi kollha ta' mitigazzjoni tat-tibdil fil-klima fit-tul;

B. billi fir-rapport tagħha bit-titolu “Net Zero by 2050: A Roadmap for the Global Energy Sector” (Newtralità Klimatika sal-2050: Pjan Direzzjonali għas-Settur tal-Enerġija Globali) l-Aġenzija Internazzjonali tal-Enerġija tindika li l-emissjonijiet tal-metan mill-fjuwils fossili għandhom jitnaqqsu b'75 % bejn l-2020 u l-2030 fix-xenarju ta' emissjonijiet żero netti;

C. billi ammont kbir tal-iffrankar tal-emissjonijiet tal-metan l-aktar kosteffettiv jista' jinkiseb fis-settur tal-enerġija; billi skont il-Valutazzjoni tal-Metan Globali tal-UNEP, l-emissjonijiet tal-metan jistgħu jitnaqqsu b'45 % sal-aħħar ta' dan id-deċennju u huwa possibbli li jsir tnaqqis rapidu u sinifikanti fl-emissjonijiet tal-metan bl-użu ta' teknoloġiji eżistenti u bi spiża baxxa ħafna; billi l-Methane Tracker tal-Aġenzija Internazzjonali tal-Enerġija jistma li madwar 40 % tal-emissjonijiet tal-metan relatati mal-enerġija jistgħu jitnaqqsu bl-ebda spiża netta, prinċipalment billi jissewwew it-tnixxijiet tal-metan u jiġu eliminati l-ventijiet fis-settur tal-fjuwils fossili;

D. billi d-Direttorat Ġenerali għas-Servizzi ta' Riċerka Parlamentari tiegħu nnota l-fatt li l-emissjonijiet tal-metan ġejjin minn firxa wiesgħa ta' setturi, jiġifieri l-agrikoltura, l-iskart u l-enerġija, u li, ladarba jkun fl-atmosfera, il-metan jitħallat sew ma' gassijiet oħra, u b'hekk ikun diffiċli li jitkejjel u jiġi rrappurtat; billi l-inċertezza dwar id-data dwar l-emissjonijiet tal-metan hija tipikament ħafna akbar meta mqabbla mal-emissjonijiet tas-CO2 meta jiġu esklużi l-emissjonijiet tal-foresti u emissjonijiet oħra relatati mal-użu tal-art; billi studji reċenti stmaw li l-emissjonijiet antropoġeniċi globali tal-metan fossili huma sottovalutati b'madwar 25 sa 40 % (8);

E. billi ma hemm l-ebda politika fl-UE biex speċifikament jiġu stabbiliti miżuri biex jitnaqqsu l-emissjonijiet tal-metan b'mod transsettorjali;

F. billi l-metan huwa gass prekursur għall-ożonu troposferiku (O3) li huwa sustanza dannuża u jikkontribwixxi għat-tniġġis tal-arja; billi t-tniġġis tal-arja huwa l-akbar riskju għas-saħħa ambjentali fl-Ewropa (9), u li l-ożonu troposferiku jikkontribwixxi għal kważi 20 000 mewta prematura kull sena (10); billi l-indirizzar tal-emissjonijiet tal-metan, għalhekk, mhuwiex biss prijorità ambjentali u klimatika iżda wkoll huwa meħtieġ biex titħares is-saħħa taċ-ċittadini tal-UE;

G. billi ż-żidiet fl-emissjonijiet tal-metan għandhom impatt fuq il-bijodiversità u saħansitra fuq is-sigurtà tal-ikel; billi t-tnaqqis tal-emissjonijiet tal-metan jista' jġib benefiċċji multipli minbarra l-effetti tat-tkessiħ tiegħu, inklużi rendimenti ogħla tal-għelejjel u sigurtà tal-ikel;

H. billi l-leġiżlazzjoni tal-UE li tgħin biex tipprovdi informazzjoni dwar l-emissjonijiet tal-metan teżisti diġà, inkluż ir-Regolament (KE) Nru 166/2006 dwar il-ħolqien ta' Reġistru Ewropew dwar ir-Rilaxx u t-Trasferiment ta' Inkwinanti (11) u d-Direttiva 2010/75/UE dwar l-emissjonijiet industrijali (12) (Direttiva dwar l-Emissjonijiet Industrijali (IED)), iżda bħalissa m'hemm l-ebda politika fl-UE mmirata speċifikament biex tnaqqas l-emissjonijiet tal-metan;

I. billi l-Liġi Ewropea dwar il-Klima timpenja lill-UE tilħaq in-newtralità klimatika sa mhux aktar tard mill-2050, b'żieda fit-tnaqqis tal-emissjonijiet ta' mill-anqas 55 % sal-2030, f'konformità mal-Ftehim ta' Pariġi; billi l-indirizzar tal-emissjonijiet tal-metan relatati mal-enerġija huwa komponent ewlieni tal-Patt Ekoloġiku Ewropew bħala s-settur fejn jista' jinkiseb l-akbar iffrankar kosteffettiv tal-emissjonijiet tal-metan; billi l-miżuri fis-setturi tal-agrikoltura u tal-iskart huma meħtieġa wkoll biex jintlaħqu l-miri klimatiċi tal-UE; billi l-istrateġija tal-UE biex jitnaqqsu l-emissjonijiet tal-metan tinnota li l-UE għandu jkollha rwol ewlieni wkoll fl-iżgurar tat-tnaqqis tal-emissjonijiet tal-metan fil-livell globali, bħala l-akbar importatur globali tal-fjuwils fossili u attur sinifikanti fis-settur agrikolu; billi l-UE għandha tiżviluppa metodi effettivi għall-monitoraġġ, ir-rappurtar u t-tnaqqis ta' dawn l-emissjonijiet fil-fora internazzjonali xierqa, filwaqt li tagħmel użu mir-regolamenti dwar l-importazzjoni; billi skont l-Aġenzija Ewropea għall-Ambjent u abbażi tad-data rrappurtata mill-Istati Membri lill-UNFCCC, fl-UE 53 % tal-emissjonijiet antropoġeniċi tal-metan jiġu mill-agrikoltura, 26 % mill-iskart u 19 % mill-enerġija;

J. billi aktar minn 80 % tal-gass fossili, 90 % taż-żejt u 40 % tal-faħam ikkonsmati fl-Ewropa huma importati, u billi l-biċċa l-kbira tal-emissjonijiet tal-metan li jirriżultaw mill-konsum tal-UE ta' fjuwils fossili jseħħu barra mill-UE, u b'hekk jagħmlu lill-UE l-aktar importatur dinji ta' gass fossili u mutur importanti tal-emissjonijiet globali tal-metan; billi t-tnixxija tal-metan matul il-produzzjoni u t-trasport tal-gass fossili hija kontributur sinifikanti għall-emissjonijiet tal-metan fis-settur tal-enerġija; billi t-titjib tad-detezzjoni u t-tiswija tat-tnixxijiet u regoli stetti dwar l-ivventjar u l-ivvampjar ta' rutina huma miżuri essenzjali biex jitnaqqsu l-emissjonijiet tal-metan mis-settur tal-enerġija;

K. billi l-emissjonijiet diffużi minn tagħmir li jnixxi, infrastruttura jew siti magħluqa u abbandunati kif ukoll emissjonijiet minn ivventjar u kombustjoni mhux kompluta tal-metan jirrappreżentaw il-maġġoranza tal-emissjonijiet tal-metan fis-settur tal-enerġija;

L. billi t-tnaqqis tal-emissjonijiet tal-metan huwa indispensabbli fil-ġlieda kontra t-tibdil fil-klima u jrid jitwettaq fil-livelli globali u Ewropej, kif indikat fil-valutazzjoni tal-impatt għall-pjan tal-mira klimatika għall-2030 (13), li jiddikjara li l-mira ta' tnaqqis tal-emissjonijiet ta' gassijiet serra ta' mill-inqas 55 % sal-2030 tirrikjedi li l-emissjonijiet tal-metan jiġu indirizzati f'konformità mal-għanijiet tal-Ftehim ta' Pariġi; billi l-emissjonijiet tal-metan jikkontribwixxu għat-tniġġis tal-arja u għalhekk jeħtieġ li dawn l-emissjonijiet jiġu indirizzati sabiex tiġi protetta s-saħħa taċ-ċittadini tal-UE u jiġu evitati effetti negattivi fuq l-għelejjel u fuq l-stabbiltà tal-ekosistemi; billi għandhom jiġu evitati piżijiet amministrattivi eċċessivi fir-regolamentazzjoni tal-metan kemm bħala gass serra kif ukoll bħala inkwinant tal-arja;

M. billi l-landfills tal-iskart solidu muniċipali ġew identifikati bħala sorsi sinifikanti tal-metan u billi f'xi Stati Membri r-regolamenti tal-UE dwar il-landfills mhumiex applikati b'mod sodisfaċenti, speċjalment fir-rigward tal-kontroll tal-akkumulazzjoni u l-migrazzjoni tal-gassijiet tal-landfills;

N. billi skont il-Valutazzjoni Globali tal-Metan tal-UNEP, it-tnaqqis tal-emissjonijiet tal-metan ikkawżati mill-bniedem huwa waħda mill-aktar strateġiji kosteffettivi biex titnaqqas malajr ir-rata ta' tisħin u jikkontribwixxi b'mod sinifikanti għall-isforzi globali biex iż-żieda fit-temperatura tiġi llimitata għal 1,5 oC; billi t-tnaqqis tal-emissjonijiet tal-metan jista' jkollu impatt kbir u aktar rapidu fuq it-tnaqqis tar-rata tat-tisħin globali mit-tnaqqis tal-emissjonijiet tas-CO2, peress li l-metan huwa forzatur klimatiku b'ħajja atmosferika ta' madwar 12-il sena qabel ma fl-aħħar mill-aħħar jiġi ddegradat f'CO2, fost sustanzi oħrajn; billi t-tnaqqis tal-emissjonijiet tal-metan jista' jipproduċi l-effett ta' tkessiħ l-aktar rapidu; billi dawn il-miżuri jridu jkunu komplementari għall-isforzi li jeħtiġilna nkomplu nagħmlu biex innaqqsu l-emissjonijiet tas-CO2, fis-setturi kollha affettwati sabiex niksbu ekonomija newtrali għall-klima sal-2050.

O. billi ħafna mill-miżuri li jistgħu jittieħdu fil-livell ta' farm biex jitnaqqas il-metan huma effettivi wkoll għat-tnaqqis tal-ammonijaka, u b'hekk jikkostitwixxu rebħa doppja għall-kwalità tal-arja;

P. billi, b'mod simili għas-CO2, ma hemm l-ebda differenza bejn il-molekuli tal-metan bijoġeniku u dak fossili;

Q. billi aktar minn nofs l-emissjonijiet globali tal-metan jirriżultaw mill-attivitajiet tal-bniedem fi tliet setturi: il-fjuwils fossili (35 %), l-iskart (20 %) u l-agrikoltura (40 %); billi fis-settur tal-fjuwils fossili, l-estrazzjoni, l-ipproċessar u d-distribuzzjoni taż-żejt u tal-gass huma responsabbli għal 23 % u l-estrazzjoni tal-faħam hija responabbli għal 12 % tal-emissjonijiet antropoġeniċi globali tal-metan, rispettivament; billi fis-settur tal-iskart, il-landfills u l-ilma mormi huma responsabbli għal madwar 20 % tal-emissjonijiet antropoġeniċi globali tal-metan; billi fis-settur agrikolu, l-emissjonijiet tal-bhejjem mid-demel u mill-fermentazzjoni enterika jirrappreżentaw madwar 32 % u l-kultivazzjoni tar-ross tirrappreżenta 8 % tal-emissjonijiet antropoġeniċi globali tal-metan, rispettivament (14);

R. billi hemm pjanijiet biex jiġi stabbilit osservatorju internazzjonali tal-emissjonijiet tal-metan b'kollaborazzjoni mal-UNEP, il-Koalizzjoni għall-Klima u għall-Arja Nadifa u l-Aġenzija Internazzjonali tal-Enerġija;

S. billi l-intensità tal-emissjonijiet tal-metan fl-UE tvarja ħafna skont il-grad ta' dipendenza fuq is-sorsi tal-fjuwils fossili fit-taħlita tal-enerġija; billi l-gass huwa ta' natura tranżitorja biss meta titqies id-dipendenza tal-UE fuq pajjiżi terzi għall-provvista tal-enerġija tagħha;

Azzjonijiet transettorjali

1. Jilqa' l-approċċ transsettorjali definit fl-istrateġija tal-UE biex jitnaqqsu u jiġu mitigati l-emissjonijiet tal-metan; jistieden lill-Kummissjoni tipproponi qafas leġiżlattiv ġust, komprensiv u ċar, li jistabbilixxi miżuri vinkolanti u miri għat-tnaqqis tal-metan li jkopru s-setturi kollha, li jwassal għal tnaqqis sinifikanti fl-emissjonijiet tal-metan fl-UE sal-2030, f'konformità mal-Ftehim ta' Pariġi u mal-perkorsi mmudellati li jillimitaw it-tisħin globali għal 1,5 o C mir-Rapport Speċjali tal-IPCC ta' 1,5 o C, mas-Sitt Rapport ta' Valutazzjoni tal-IPCC u mal-Valutazzjoni Globali tal-Metan tal-UNEP, sabiex jinkisbu l-objettivi ambjentali u klimatiċi tal-UE f'sinerġija man-negozji Ewropej u internazzjonali;

2. Jenfasizza l-importanza li jinkiseb tnaqqis immedjat u rapidu fl-emissjonijiet tal-metan f'dan id-deċennju bħala waħda mill-aktar miżuri effettivi għall-azzjoni klimatika tal-UE, filwaqt li tingħata attenzjoni għas-sostenibbiltà ekonomika u klimatika; jinnota li t-tnaqqis fl-emissjonijiet tal-metan jikkomplementa t-tnaqqis meħtieġ fl-emissjonijiet tas-CO 2 u li ħafna mit-tnaqqis fl-emissjonijiet meħtieġ mill-Ftehim ta' Pariġi jista' diġà jinkiseb permezz ta' mitigazzjoni tal-metan bi prezz baxx u teknikament fattibbli; jistieden lill-Kummissjoni u lill-Istati Membri jissuġġerixxu u jinnegozjaw ftehim globali vinkolanti dwar il-mitigazzjoni tal-metan fil-laqgħa tal-COP26 fi Glasgow f'konformità mal-perkorsi mmudellati li jillimitaw it-tisħin globali għal 1,5 o C mir-Rapport Speċjali tal-IPCC ta' 1,5 o C, mas-Sitt Rapport ta' Valutazzjoni tal-IPCC u mal-Valutazzjoni Globali tal-Metan tal-UNEP; jinnota li l-Valutazzjoni Globali tal-Metan tal-UNEP ikkwantifikat il-benefiċċji globali assoċjati mal-impatti kollha tas-suq u mhux tas-suq għal madwar USD 4 300 għal kull tunnellata ta' metan imnaqqsa u stmat li madwar 1 430 mewta prematura fis-sena jistgħu jiġu evitati għal kull miljun tunnellata mnaqqsa; jemmen li valutazzjoni tal-impatt li takkumpanja l-proposta leġiżlattiva li ġejja għandha għalhekk tikkunsidra l-kosti tal-azzjonijiet proposti kif ukoll il-kosti tan-nuqqas ta' azzjoni jew ta' azzjoni mdewma;

3. Iqis li huwa tal-akbar importanza li s-setturi kollha li jemettu l-metan inaqqsu l-emissjonijiet tagħhom; jirrikonoxxi l-ħtieġa li tiġi żgurata tranżizzjoni ġusta għas-setturi fejn it-tnaqqis tal-emissjonijiet tal-metan jista' jkollu impatti soċjoekonomiċi;

4. Jissottolinja l-importanza li jiġu adottati monitoraġġ, rappurtar u verifika obbligatorji (MRV) għas-setturi kollha li jemettu l-metan, inkluż permezz tal-adozzjoni ta' regoli, standards u metodoloġiji; jenfasizza l-importanza, barra minn hekk, li jiġu adottati programmi obbligatorji ta' detezzjoni u tiswija tat-tnixxijiet (LDAR) li jkopru l-katina tal-provvista kollha fis-setturi tal-enerġija u tal-petrokimiċi; jistieden lill-Kummissjoni tfittex għodod effettivi biex ittejjeb il-kwalità tal-monitoraġġ u r-rappurtar ta' dawn l-emissjonijiet fis-setturi kollha kkonċernati; jenfasizza li d-data tar-rappurtar dwar l-emissjonijiet tal-metan għandha tkun pubblika jew, fil-każ ta' informazzjoni sensittiva, disponibbli għall-awtoritajiet kompetenti u l-verifikaturi indipendenti; jenfasizza, madankollu, li n-nuqqas ta' data mhuwiex raġuni biex ma titkompliex l-azzjoni biex jitnaqqsu u jittaffew l-emissjonijiet antropoġeniċi tal-metan;

5. Jissottolinja l-ħtieġa li l-leġiżlazzjoni tal-UE dwar il-klima u l-ambjent tiġi riveduta b'mod koerenti biex tirrifletti ambizzjoni msaħħa f'konformità mal-għanijiet tal-Ftehim ta' Pariġi; jistieden lill-Kummissjoni tipproponi qafas leġiżlattiv globali u vinkolanti dwar l-emissjonijiet tal-metan, biex jiġu evitati duplikazzjonijiet bla bżonn bejn il-leġiżlazzjoni, biex tiġi żgurata l-konsistenza tad-Direttiva dwar l-Impenji Nazzjonali għat-Tnaqqis tal-Emissjonijiet ( 15 ) ma' li jintlaħqu l-objettivi tal-UE dwar il-kwalità tal-arja, l-għanijiet klimatiċi tagħha għall-2030, u l-objettiv tagħha li tikseb newtralità klimatika sa mhux aktar tard mill-2050, kif stabbilit fil-Liġi Ewropea dwar il-Klima u, konsegwentement, biex tirrevedi mill-aktar fis possibbli d-Direttiva dwar l-Impenji Nazzjonali għat-Tnaqqis tal-Emissjonijiet; jissottolinja li l-miri vinkolanti għat-tnaqqis tal-emissjonijiet għall-Istati Membri fir-Regolament dwar il-Kondiviżjoni tal-Isforzi ( 16 ) huma wieħed mill-għodod leġiżlattivi ewlenin biex jitnaqqsu l-emissjonijiet tal-metan bħala parti mit-tnaqqis kumplessiv tal-gassijiet serra, flimkien mar-reviżjoni li jmiss tad-Direttiva dwar l-IED u leġiżlazzjoni oħra;

6. Jemmen li bħala parti mir-rieżami ġenerali tal-leġiżlazzjoni applikabbli biex jintlaħqu l-miri stabbiliti mil-Liġi Ewropea dwar il-Klima, huwa xieraq li jiġu adottati miri vinkolanti tal-UE għat-tnaqqis tal-emissjonijiet tal-metan; jinnota l-proposta fl-Istrateġija dwar il-Metan biex tiġi riveduta d-Direttiva dwar l-Impenji Nazzjonali għat-Tnaqqis tal-Emissjonijiet u jilqa' l-inklużjoni tal-metan fost l-inkwinanti rregolati; jistieden lill-Kummissjoni, barra minn hekk, tinkludi l-metan fil-lista ta' inkwinanti stabbilita fl-Anness II għall-IED u tespandi l-kamp ta' applikazzjoni tal-IED biex tkopri aħjar is-setturi li jemettu l-metan; jemmen li l-miri nazzjonali fil-qafas tar-Regolament dwar il-Kondiviżjoni tal-Isforzi fir-rigward tal-emissjonijiet tal-metan iridu jitfasslu b'kunsiderazzjoni sħiħa tal-impatt klimatiku ogħla fuq terminu qasir tal-metan u l-potenzjal li jitnaqqas il-metan fl-atmosfera biex jingħata kontribut għan-newtralità klimatika sa mhux aktar tard mill-2050;

7. Jisħaq fuq l-importanza li jiġi żviluppat inventarju tal-UE tal-aħjar prattiki u tat-teknoloġiji disponibbli biex tiġi promossa l-adozzjoni usa' ta' azzjonijiet ta' mitigazzjoni innovattivi fis-setturi relevanti kollha; jissottolinja li tali prattiki u teknoloġiji għandhom jeħtieġu bażi xjentifika robusta u għandhom ikunu konformi mal-objettivi ambjentali u li jeħtieġ li jiġu studjati d-differenzi fl-aċċess għall-operaturi għal dawn il-prattiki u teknoloġiji;

8. Jirrimarka li skont il-Valutazzjoni Globali tal-Metan tal-UNEP, it-tnaqqis tal-ħela u t-telf tal-ikel, flimkien mal-qalba lejn enerġija rinnovabbli u aktar effiċjenza enerġetika, jistgħu jnaqqsu l-emissjonijiet globali tal-metan b'15 % sal-2030, u jissarrfu wkoll f'benefiċċji komplementari bħal għajnuna biex tittaffa l-pressjoni fuq it-trobbija tal-bhejjem ruminanti u l-produzzjoni tal-għelejjel;

9. Jisħaq li l-miżuri regolatorji li ġejjin dwar il-metan għandhom ikunu intiżi biex jiksbu tnaqqis sinifikanti fl-emissjonijiet malajr u bl-aktar mod kosteffettiv possibbli u jipprovdu inċentivi u appoġġ lill-kumpaniji sabiex jiksbu standards ta' rendiment b'mod ottimali, filwaqt li jirrispettaw bis-sħiħ il-prinċipju ta' min iniġġes iħallas; jissottolinja l-fatt li skont il-Valutazzjoni Globali tal-Metan tal-UNEP, madwar 60 % tal-miżuri mmirati disponibbli fis-setturi tal-enerġija, tal-iskart u s-settur agrikolu huma bi prezz baxx, filwaqt li 50 % għandhom spejjeż negattivi;

10. Jirrikonoxxi l-importanza ta' inizjattivi volontarji tal-industrija mmirati lejn it-tnaqqis tal-emissjonijiet tal-metan u l-ħtieġa li dawn jiġu appoġġjati; jissottolinja, madankollu, li hemm limiti għal dak li jista' jinkiseb permezz ta' azzjoni volontarja biss u li issa jinħtieġu miżuri regolatorji biex jitħaffef it-tnaqqis tal-emissjonijiet tal-metan meħtieġ biex jintlaħqu l-objettivi klimatiċi tal-Ftehim ta' Pariġi; iqis li l-inizjattivi regolatorji għandhom iqisu l-aħjar prattiki minn azzjonijiet volontarji eżistenti u jridu jkunu preċeduti minn valutazzjonijiet tal-impatt bir-reqqa, jinvolvu lill-partijiet ikkonċernati kollha sabiex jiżguraw il-fattibbiltà u l-effikaċja tal-inizjattivi regolatorji proposti, u jqisu l-prezz ekonomiku, soċjali u ambjentali kemm tal-azzjoni kif ukoll tan-nuqqas ta' azzjoni, kif ukoll l-ambjent, is-saħħa tal-bniedem u tal-annimali u l-applikazzjoni effettiva tal-prinċipju “tagħmilx ħsara sinifikanti”;

11. Jistieden lill-Kummissjoni tanalizza l-implikazzjonijiet għall-politiki u l-miżuri tal-użu ta' orizzont ta' 20 sena għall-potenzjal tat-tisħin globali, bħala komplement għall-perjodu ta' żmien ta' 100 sena attwalment użat skont il-linji gwida tal-UNFCCC dwar l-inventarji tal-gassijiet serra; jinnota li trasparenza akbar dwar l-implikazzjonijiet tat-tisħin globali fuq terminu qasir tal-emissjonijiet tal-metan tgħin biex il-politiki tal-UE dwar il-klima jiġu infurmati aħjar; jenfasizza li l-użu ta' tali metrika komplementari bl-ebda mod m'għandu jintuża biex tittardja l-azzjoni meħtieġa biex jitnaqqsu drastikament u rapidament ukoll l-emissjonijiet tas-CO 2 ;

12. Jistieden lill-Kummissjoni tinkludi l-metan fil-qafas ta' monitoraġġ ta' tniġġis żero;

13. Jiġbed l-attenzjoni għan-nuqqas ta' tmexxija globali dwar il-mitigazzjoni tal-emissjonijiet tal-metan, billi ftit li xejn ittieħdet azzjoni rigward il-metan fil-livell internazzjonali; jistieden lill-Kummissjoni tagħmel it-tnaqqis tal-emissjonijiet tal-metan prijorità ewlenija fid-diplomazija tagħha dwar il-klima u biex tieħu azzjoni, b'mod partikolari permezz ta' perkors ibbażat fuq in-NU, fil-qafas tar-relazzjonijiet diplomatiċi u esterni tal-UE sabiex tippromwovi ftehim internazzjonali dwar il-mitigazzjoni tal-metan, tippromwovi azzjoni koordinata biex jitnaqqsu l-emissjonijiet tal-metan, kif ukoll taġġorna r-rekwiżiti ta' mitigazzjoni tal-metan;

14. Jistieden lill-Kummissjoni tappoġġja t-twaqqif ta' osservatorju internazzjonali indipendenti dwar l-emissjonijiet tal-metan, fi sħubija mal-UNEP, mal-Koalizzjoni għall-Klima u għall-Arja Nadifa u mal-Aġenzija Internazzjonali tal-Enerġija, li għandu jkun inkarigat mill-ġbir, mir-rikonċiljazzjoni, mill-verifika u mill-pubblikazzjoni ta' data dwar l-emissjonijiet antropoġeniċi tal-metan fil-livell globali u mill-iżvilupp ta' indiċi tal-provvista tal-metan; jilqa' l-fatt li l-Kummissjoni tixtieq tmexxi din l-inizjattiva, inkluż billi timmobilizza l-fondi; jemmen li d-data indipendenti, komparabbli, verifikabbli u trasparenti dwar l-emissjonijiet hija essenzjali biex jinkiseb għarfien dwar id-daqs tal-problema tal-emissjonijiet u biex tiġi miġġielda s-sottovalutazzjoni tad-daqs u l-kwantità tat-tnixxijiet; jemmen li osservatorju bħal dan għandu jħares lejn l-emissjonijiet tal-metan fis-setturi rilevanti kollha; jenfasizza li d-disponibbiltà ta' data dettaljata dwar l-emissjonijiet għandha twassal biex il-gvernijiet u r-regolaturi jkunu jistgħu jinfurzaw il-prinċipju ta' min iniġġes iħallas;

Enerġija

16. Jinnota li kważi 20 % tal-emissjonijiet tal-metan tal-UE ġejjin mis-settur tal-enerġija, inkluż l-estrazzjoni, il-produzzjoni, l-ipproċessar, it-trasport, il-ħżin, it-trażmissjoni u d-distribuzzjoni taż-żejt u tal-gass; jirrikonoxxi li l-importazzjonijiet jirrappreżentaw aktar minn 80 % taż-żejt u tal-gass ikkunsmati fl-UE u li l-biċċa l-kbira tal-emissjonijiet tal-metan assoċjati maż-żejt u mal-gass iseħħu barra mill-UE; jirrikonoxxi li l-fjuwils fossili ma għandhom l-ebda rwol fit-tul fit-taħlita tal-enerġija tal-Unjoni u jistieden lill-Istati Membri, f'kooperazzjoni mal-Kummissjoni, jadottaw pjanijiet nazzjonali sabiex jeliminaw gradwalment il-fjuwils fossili kollha malajr kemm jista' jkun sabiex tintlaħaq in-newtralità klimatika sa mhux aktar tard mill-2050, flimkien ma' tranżizzjoni lejn sistema tal-enerġija effiċjenti ħafna fl-użu tal-enerġija u bbażata ħafna fuq sorsi rinnovabbli fl-Unjoni; jemmen li dan għandu jkun marbut mar-rieżami u l-aġġornament tal-pjanijiet nazzjonali dwar l-enerġija u l-klima u li l-Kummissjoni għandha tevalwa dawn il-pjanijiet bħala parti mill-istadju ta' valutazzjoni;

17. Itenni s-sejħa tiegħu fir-riżoluzzjoni tiegħu tad-9 ta' Ġunju 2021 dwar l-Istrateġija tal-UE għall-Bijodiversità għall-2030 ( 18 ) li tħeġġeġ lill-Istati Membri – abbażi tal-prinċipju ta' prekawzjoni u l-prinċipju li għandha tittieħed azzjoni preventiva, u filwaqt li jitqiesu r-riskji u l-klima negattiva, l-impatti ambjentali u fuq il-bijodiversità involuti fil-fratturazzjoni idrawlika għall-estrazzjoni ta' idrokarburi mhux konvenzjonali – biex ma jawtorizzaw l-ebda operazzjoni ġdida tal-fratturazzjoni idrawlika fl-UE u biex itemmu l-operazzjonijiet eżistenti kollha;

18. Jitlob li jitwaqqaf l-appoġġ tal-UE għall-espansjoni tal-infrastruttura tal-fjuwils fossili; ifakkar li skont l-aħħar rapport tal-Aġenzija Internazzjonali tal-Enerġija dwar l-ilħuq tal-objettiv ta' emissjonijiet żero netti sal-2050, ma hemm bżonn tal-ebda investiment fi provvisti ġodda ta' fjuwils fossili skont il-perkors tagħha lejn emissjonijiet żero netti, li hija konklużjoni kondiviża mill-Kummissjoni fil-proposta tagħha għal regolament biex jiġu mmodifikati l-linji gwida għall-infrastruttura tal-enerġija trans-Ewropea ( 19 )

19. Jinnota li għadd sinifikanti ta' bjar tal-gass li waqqfu l-produzzjoni għadhom jarmu l-metan fl-atmosfera; jistieden lill-awtoritajiet kompetenti jadottaw politiki biex jiżguraw li l-bjar li s-sjieda tagħhom tista' tiġi dokumentata, jiġu magħluqa jew mimlija biex titwaqqaf it-tnixxija tal-metan u jiġi żgurat li dawk responsabbli għat-tnixxijiet qegħdin iħallsu l-ispejjeż;

20. Jinnota li xi pajjiżi mhux tal-UE diġà introduċew projbizzjoni fuq l-ivventjar u l-ivvampjar; jistieden lill-Kummissjoni tipproponi leġiżlazzjoni għas-settur tal-enerġija b'regoli vinkolanti dwar l-MRV, li tibni fuq il-metodoloġija tal-Qafas 2.0 tas-Sħubija dwar l-Emissjonijiet tal-Metan miż-Żejt u mill-Gass (OGMP) u tal-LDAR obbligatorju, inkluż dwar l-importazzjonijiet, li għandhom ikunu mibnija fuq l-aħjar prattiki u applikati tul il-katina kollha tal-provvista; jemmen, barra minn hekk, li d-detezzjoni ta' tnixxijiet għandha tkun segwita minn żamma tajba ta' rekords u rekwiżit li t-tnixxijiet potenzjali jissewwew f'perjodu ta' żmien ċar; jilqa' l-kunsiderazzjoni ta' regoli li jkopru l-katina tal-provvista kollha biex jiġu pprojbiti l-ivventjar u l-ivvampjar ta' rutina fis-settur tal-enerġija sal-punt tal-produzzjoni, ħlief f'każijiet eċċezzjonali meħtieġa għal raġunijiet ta' sikurezza; iqis li l-użu bħala materja prima tal-gass u ż-żejt fossili, inkluż għal skopijiet mhux ta' enerġija bħall-produzzjoni ta' petrokimiċi, għandu jiġi inkluż f'tali proposta;

21. Jinnota li l-gass u ż-żejt fossili jintużaw fis-settur tal-enerġija u fis-settur petrokimiku u li għalhekk iż-żewġ setturi jikkontribwixxu għall-metan emess fil-bjar tal-gass fossili u taż-żejt u fl-impjanti tal-ipproċessar; jinnota li, skont l-Aġenzija Internazzjonali tal-Enerġija, il-petrokimiċi jammontaw għal 8 % u 14 % tad-domanda primarja totali għall-gass u għaż-żejt fossili, u li dawn il-perċentwali huma mistennija li jiżdiedu; jistieden lill-Kummissjoni tiżgura li l-obbligi tal-MRV u l-LDAR, u r-regolamenti dwar l-ivventjar u l-ivvampjar ta' rutina japplikaw bl-istess mod għall-gass fossili u ż-żejt użati fis-settur petrokimiku;

22. Jistieden lill-Kummissjoni, meta tkun qed tħejji l-leġiżlazzjoni futura tagħha dwar l-emissjonijiet tal-metan, tqis kif xieraq li l-investimenti mwettqa mill-operaturi tal-infrastruttura biex jindirizzaw it-tnixxijiet tal-metan għandhom jiġu rikonoxxuti fl-ambitu tal-attivitajiet regolati bħala sinjal tal-importanza kemm tas-sikurezza kif ukoll tal-attivitajiet sostenibbli, li jistgħu jiġu inċentivati mill-awtoritajiet regolatorji;

23. Jenfasizza li l-produzzjoni u t-trasport tal-gass naturali likwifikat mhux biss huma estremament ineffiċjenti minħabba t-telf tal-enerġija permezz tal-proċessi tal-likwefazzjoni u t-tkessiħ, iżda jżidu wkoll b'mod sproporzjonat mal-emissjonijiet tal-metan mis-settur taż-żejt u tal-gass; jinnota bi tħassib l-adozzjoni tal-gass naturali likwifikat bħala fjuwil għat-trasport fis-settur tat-tbaħħir;

24. Jirrikonoxxi li l-importazzjonijiet jinkludu aktar minn 80 % taż-żejt u tal-gass ikkunsmati fl-UE u li l-biċċa l-kbira tal-emissjonijiet tal-metan assoċjati maż-żejt u mal-gass iseħħu barra mill-UE, u b'hekk jikkontribwixxu għal emissjonijiet sinifikanti tal-metan madwar id-dinja; jistieden lill-Kummissjoni tagħmel l-importazzjonijiet kollha tal-fjuwils fossili fl-Unjoni soġġetti għall-konformità tagħhom mar-regolamenti tal-UE dwar l-MRV, l-LDAR, u r-regoli dwar l-ivventjar u l-ivvampjar, applikabbli għall-katina tal-valur kollha tal-fjuwils fossili, sal-produzzjoni u bl-inklużjoni tagħha; jemmen li għandha tiġi stabbilita sistema kredibbli biex jiġi żgurat li l-importazzjonijiet ikunu konformi mar-rekwiżiti tal-UE u li l-Kummissjoni għandha għalhekk tiżviluppa metodoloġija indipendenti u robusta biex tivvaluta l-konformità tal-importazzjonijiet mar-rekwiżiti tal-UE; jenfasizza li dawn ir-regoli għandhom jidħlu fis-seħħ malajr kemm jista' jkun, filwaqt li titqies is-sigurtà tal-enerġija; jistieden lill-Kummissjoni biex, barra minn hekk, tappoġġja t-twaqqif u l-użu ta' sistema ta' verifika ta' parti terza flimkien ma' metodi oħrajn ta' monitoraġġ bħala soluzzjoni possibbli għall-verifika tad-data dwar l-emissjonijiet tul il-katina tal-provvista, inkluż rigward l-importazzjonijiet; jappoġġja, barra minn hekk, it-twaqqif ta' sistema ta' ċertifikazzjoni awditjata b'mod indipendenti u applikabbli fuq livell globali li tipprovdi valutazzjoni kredibbli tal-prestazzjoni tal-emissjonijiet tal-metan tal-produzzjoni kollha tal-gass fossili madwar id-dinja; jemmen li din iċ-ċertifikazzjoni għandha tiġi awditjata u vverifikata minn parti terza indipendenti u tkun ibbażata fuq approċċ uniformi għall-kejl ibbażat fuq informazzjoni dettaljata mill-faċilitajiet, l-assi u l-pajjiżi rilevanti;

25. Jistieden lill-Kummissjoni tadotta miżuri speċifiċi biex tidentifika u tindirizza t-tnixxijiet tal-metan mis-superemittenti fis-setturi kollha, u mhux limitati għas-settur tal-enerġija, inkluż permezz tal-użu tal-osservatorju internazzjonali tal-emissjonijiet tal-metan;

26. Jenfasizza l-importanza tal-programm Copernicus u s-Servizz ta' Monitoraġġ tal-Atmosfera tiegħu fid-detezzjoni u l-monitoraġġ ta' superemittenti globali kif ukoll ta' sorsi fuq skala iżgħar;

27. Jissottolinja li l-monitoraġġ mill-ajru huwa daqstant essenzjali biex jiġu identifikati l-ivventjar, l-ivvampjar u għad-detezzjoni tat-tnixxijiet; jenfasizza li d-data bis-satellita tippermetti verifika indipendenti tal-impronta ta' kumpanija u tiffaċilita l-involviment f'dik li hija mitigazzjoni; jappoġġja b'saħħa l-kondiviżjoni tal-informazzjoni u tat-teknoloġiji fost il-partijiet ikkonċernati fil-livell tal-Unjoni u globali, u mal-pubbliku, sabiex jiġu katalizzati l-isforzi għat-tnaqqis;

28. Jilqa' l-inizjattivi tal-Kummissjoni dwar il-mitigazzjoni tal-emissjonijiet tal-metan mill-minjieri tal-faħam, inklużi s-siti magħluqa u abbandunati; jesprimi l-appoġġ qawwi tiegħu għall-MRV u l-LDAR obbligatorji għall-emissjonijiet tal-metan mill-minjieri tal-faħam, inkluż ir-rekwiżit għall-kumpaniji sidien ta' siti magħluqa jew għall-Istati Membri (għall-minjieri abbandunati fejn l-ebda sid eżistenti ma jkun responsabbli) li effettivament jagħlqu s-siti abbandunati kollha fl-UE mill-aktar fis u li jadottaw l-istess miżuri ta' MRV u LDAR bħal dawk għas-siti operazzjonali; jappella lill-Kummissjoni tieħu azzjoni xierqa biex tiżgura li l-Istati Membri jindirizzaw is-sjieda tas-siti abbandunati u jappoġġjaw il-mitigazzjoni tal-emissjonijiet tal-metan mill-minjieri tal-faħam; jistieden lill-Kummissjoni tadotta standards għat-tagħmir tal-kejl u timponi rekwiżit ta' kejl għall-minjieri kollha; jenfasizza li r-Reġistru Ewropew dwar ir-Rilaxx u t-Trasferiment ta' Inkwinanti għandu jsegwi r-rappurtar il-ġdid biex tiġi żgurata l-koerenza tal-politika;

29. Jenfasizza l-importanza tax-xogħlijiet ta' tindif maħsuba għall-prevenzjoni u l-eliminazzjoni eventwali tal-emissjonijiet tal-metan minn siti magħluqa; jistieden lill-Kummissjoni tiżviluppa programm speċifiku biex tindirizza l-emissjonijiet tal-metan minn minjieri tal-faħam abbandunati u magħluqa billi tipprovdi inċentivi lil dawk li qabel kienu minjieri tal-faħam biex jindirizzaw l-emissjonijiet tal-metan tagħhom, mingħajr ma dan iwassal għall-promozzjoni ta' benefiċċji jew negliġenza tar-responsabbiltajiet tas-sidien responsabbli għall-issiġillar tagħhom, f'konformità mal-prinċipju ta' min iniġġes iħallas, kif stabbilit fl-Artikolu 191(2) TFUE, u biex tappoġġja t-tranżizzjoni ġusta tar-reġjuni tal-faħam fl-iżvilupp ta' attivitajiet alternattivi li jkunu konformi mal-objettiv tal-kisba tan-newtralità klimatika sal-2050; jistieden lill-Kummissjoni u lill-Istati Membri biex, barra minn hekk, jikkunsidraw programm speċifiku jew azzjonijiet oħra, inkluż appoġġ finanzjarju dwar l-MRV u l-mitigazzjoni tal-emissjonijiet f'siti taż-żejt u tal-gass abbandunati mingħajr sjieda magħrufa, filwaqt li jitqies bis-sħiħ il-prinċipju ta' min iniġġes iħallas; jenfasizza l-importanza ta' dekummissjonar adegwat ta' dawn l-infrastrutturi;

Agrikoltura

30. Jesprimi t-tħassib tiegħu li l-agrikoltura tirrappreżenta l-akbar sehem ta' sorsi antropoġeniċi ta' emissjonijiet tal-metan fl-UE; jissottolinja, madankollu, li l-emissjonijiet tal-gassijiet serra tal-UE mill-agrikoltura Ewropea (inkluż il-bhejjem) kellhom tnaqqis ta' 22,2 % bejn l-1990 u l-2018 fl-UE-28, minħabba tnaqqis ta' 21 % fl-emissjonijiet agrikoli tal-metan (tnaqqis tal-fermentazzjoni enterika b'22 % u permezz tal-ġestjoni tad-demel bi 17 %); jinnota, madankollu, li kien hemm żieda żgħira fl-emissjonijiet tal-metan f'dawn l-aħħar ħames snin minħabba ż-żieda fid-daqsijiet tal-merħla; josserva li għalkemm l-agrikoltura toffri t-tieni l-ogħla potenzjal globali ta' tnaqqis tal-emissjonijiet tal-metan ta' kwalunkwe settur, kif muri fil-komunikazzjoni tal-Kummissjoni dwar l-Istrateġija tal-UE dwar il-Metan, is-sorsi tagħha ta' emissjonijiet tal-metan jistgħu jkunu diffużi u għalhekk potenzjalment diffiċli biex jiġu mmonitorjati, irrapportati u vverifikati; jinnota, madankollu, li s-sistema ta' monitoraġġ eżistenti bbażata fuq il-metodoloġija tal-Grad 2 tippermetti li tittieħed azzjoni; jenfasizza li l-emissjonijiet tal-metan fl-agrikoltura huma primarjament xprunati mill-għadd ta' bhejjem, b'mod partikolari mill-bhejjem ruminanti; jistieden lill-Istati Membri jintroduċu miżuri effettivi u sostenibbli biex jindirizzaw dawk l-emissjonijiet fil-pjanijiet strateġiċi nazzjonali tagħhom u jistieden lill-Kummissjoni tanalizzahom bir-reqqa qabel ma tapprova l-pjanijiet bil-għan li tiżgura l-koerenza tal-politiki; jenfasizza li l-issikkar tal-kundizzjonijiet qafas għall-emissjonijiet tal-metan fis-settur agrikolu, b'mod partikolari fis-settur tat-trobbija tal-bhejjem, m'għandux jinvolvi r-rilokazzjoni tal-produzzjoni barra mill-UE;

31. Jirrimarka li fl-agrikoltura sehem sinifikanti tal-emissjonijiet globali tal-metan joriġina minn barra mill-UE u jistieden lill-Kummissjoni tiżgura li l-ikel ikompli jiġi prodott fl-aktar postijiet ambjentalment sostenibbli; jenfasizza l-ħtieġa li l-UE tieħu t-tmexxija fl-iskambji tal-aħjar prattiki mas-sħab kummerċjali tal-pajjiżi terzi tagħha bil-għan li jitnaqqsu l-emissjonijiet tal-metan mill-agrikoltura; jisħaq fuq l-importanza tal-kooperazzjoni internazzjonali għat-tnaqqis tal-emissjonijiet tal-metan;

32. Jilqa' l-objettiv tal-Kummissjoni dwar l-involviment multilaterali u jappoġġja l-kooperazzjoni attiva mas-sħab internazzjonali fil-qafas tal-Ħidma Konġunta Koronivia dwar l-Agrikoltura tal-UNFCCC u l-Koalizzjoni għall-Klima u għall-Arja Nadifa, li jipprovdu pjattaformi multilaterali essenzjali għall-iskambju tal-aħjar prattiki u biex jinkoraġġixxu lis-sħab globali tagħna jnaqqsu l-produzzjoni agrikola li temetti l-metan u jappoġġjaw t-tranżizzjoni sostenibbli tagħhom;

33. Ifakkar li ammont sinifikanti ta' emissjonijiet tal-metan fis-settur agroalimentari huwa dovut għall-importazzjonijiet; jistieden lill-Kummissjoni tiżgura kundizzjonijiet ekwi għall-produtturi Ewropej billi tinsisti li l-importazzjonijiet minn pajjiżi terzi jissodisfaw l-istess standards għoljin bħal fl-UE;

34. Jistieden lill-Kummissjoni tistma l-kontribut tal-prodotti agroalimentari importati għall-emissjonijiet antropoġeniċi tal-metan tal-UE permezz tal-bażi ta' data EDGAR-FOOD;

35. Jisħaq li d-deċiżjonijiet ta' politika futuri jeħtieġ li jipprovdu qafas ċar għas-settur tal-bhejjem biex jiġi żgurat grad ta' prevedibbiltà;

36. Jieħu nota tal-istudju dwar l-istatus ta' tekniki ġenomiċi ġodda skont id-dritt tal-Unjoni u fid-dawl tas-sentenza tal-Qorti tal-Ġustizzja fil-Kawża C-528/16 (SWD(2021)0092), u tat-tħabbira tal-Kummissjoni li qed tippjana li tagħti bidu għal azzjoni ta' politika regolatorja li tinkludi valutazzjoni tal-impatt u konsultazzjoni pubblika dwar pjanti derivati minn ċerti tekniki ġenomiċi ġodda, bil-għan li jinżamm livell għoli ta' protezzjoni tas-saħħa tal-bniedem u tal-annimali u tal-ambjent, filwaqt li jinkisbu benefiċċji potenzjali mix-xjenza u l-innovazzjoni, b'mod partikolari biex jikkontribwixxu għas-sostenibbiltà u għall-istrateġija ta' sostenibbiltà għall-Patt Ekoloġiku Ewropew u l-istrateġija mill-Għalqa sal-Platt; jenfasizza l-prinċipju ta' prekawzjoni u l-ħtieġa li jiġu żgurati t-trasparenza u l-libertà tal-għażla għall-bdiewa, il-proċessuri u l-konsumaturi, u jenfasizza li din l-azzjoni politika għandha tinkludi valutazzjonijiet tar-riskju u ħarsa ġenerali komprensiva u valutazzjoni tal-għażliet għat-traċċabbiltà u t-tikkettar bil-ħsieb li tinkiseb sorveljanza regolatorja xierqa u li l-konsumaturi jingħataw informazzjoni rilevanti, inkluż għal prodotti minn pajjiżi terzi sabiex jiġu żgurati kundizzjonijiet ekwi;

37. Jinnota li filwaqt li l-produzzjoni estensiva tal-bhejjem tista' tirriżulta f'inqas emissjonijiet tal-metan mill-azjendi agrikoli, din iżżid l-emissjonijiet għal kull unità ta' prodott manifatturat; jistieden lill-Kummissjoni u lill-Istati Membri jqisu l-effetti tal-istrateġiji ta' mitigazzjoni fuq l-emissjonijiet globali tal-metan;

38. Jenfasizza l-importanza tal-agrikoltura fil-qbid u l-ħżin tal-karbonju; jinnota r-rwol importanti ta' ekonomija ċirkolari usa' u li l-adozzjoni ta' tneħħija progressiva tal-emissjonijiet tas-CO 2 u ż-żieda fiċ-ċirkolarità tal-karbonju għandhom jiġu inċentivati, filwaqt li tiġi evitata pressjoni addizzjonali fuq il-prezz tal-art agrikola, ħaġa li tkun ta' detriment għall-bdiewa żgħażagħ; jinsisti li kwalunkwe miżura meħuda ma tridx tfixkel il-kompetittività tal-UE;

39. Jistieden lill-Kummissjoni biex, f'konformità mal-Liġi Ewropea dwar il-Klima, teżamina l-iżvilupp ta' qafas regolatorju għaċ-ċertifikazzjoni tat-tneħħija tal-karbonju abbażi ta' kontabbiltà tal-karbonju robusta u trasparenti, li tqis id-differenzi bejn il-gassijiet serra, u biex tivverifika l-awtentiċità tat-tneħħija tal-karbonju u tippremja lill-bdiewa għall-isforzi ta' mitigazzjoni tagħhom.

40. Jilqa' t-tħabbira tal-Kummissjoni dwar l-istabbiliment ta' grupp ta' esperti bil-għan li janalizza l-matriċi tal-emissjonijiet tal-metan tul iċ-ċiklu tal-ħajja;

41. Iħeġġeġ lill-Kummissjoni tappoġġja lill-Istati Membri fil-ġbir ta' data dwar il-potenzjal tas-sekwestru tal-karbonju tal-bwar sabiex ikun jista' jittieħed approċċ aktar immirat lejn il-politika dwar il-klima;

42. Jirrikonoxxi li l-produzzjoni tal-annimali hija l-attività ewlenija fil-bwar permanenti, u tippermetti s-sopravivenza, l-istabbiltà ekonomika u l-eżistenza ta' azjendi agrikoli rurali fir-reġjuni bl-għoljiet u dawk muntanjużi, u b'hekk tipprevjeni t-tkabbir eċċessiv ta' tali żoni; jistieden lill-Kummissjoni tiffoka l-isforzi ta' investiment fuq il-finanzjament tal-innovazzjoni fl-inibituri tal-metan, inklużi dawk għal sistemi bbażati fuq il-bwar, u tikkollabora ma' pajjiżi terzi involuti f'riċerka simili;

43. 2 /N 2 O minn torbieri mxarrbin mill-ġdid u l-ħajja atmosferika qasira ta' kwalunkwe metan li jiġi rilaxxat 2 minn torbieri mnixxfa, ħaġa li tikkawża aktar tisħin; jitlob li t-torbieri jerġgħu jixxarrbu mingħajr dewmien sabiex jiġu żgurati l-aktar effetti ta' tkessiħ ta' benefiċċju; Jinnota l-emissjonijiet tal-metan iġġenerati minn torbieri mxarrbin mill-ġdid; jissottolinja l-fatt li skont ir-riċerka, madankollu, l-effett tat-tisħin jilħaq livell stabbli wara t-tixrib mill-ġdid minħabba l-waqfien tal-emissjonijiet ta' CO/NO minn torbieri mxarrbin mill-ġdid u l-ħajja atmosferika qasira ta' kwalunkwe metan li jiġi rilaxxat ( 20 ) ; jenfasizza li dan mhuwiex il-każ għall-emissjonijiet kontinwi ta' COminn torbieri mnixxfa, ħaġa li tikkawża aktar tisħin; jitlob li t-torbieri jerġgħu jixxarrbu mingħajr dewmien sabiex jiġu żgurati l-aktar effetti ta' tkessiħ ta' benefiċċju;

44. Jinnota li skont l-Istrateġija ''Mill-Għalqa sal-Platt'', il-biċċa l-kbira tad-dieti tal-Ewropej mhumiex konformi mar-rakkomandazzjonijiet dwar l-ikel tajjeb għas-saħħa, u li hija meħtieġa bidla fil-popolazzjoni kollha fix-xejriet tal-konsum lejn ikel, dieti u stili ta' ħajja aktar tajbin għas-saħħa, inkluż aktar konsum ta' ħaxix u ikel ibbażat fuq il-ħaxix prodotti b'mod sostenibbli, bħal frott u ħaxix frisk, ċereali integrali u legumi, u biex jiġi indirizzat il-konsum żejjed ta' laħam u ta' prodotti ultraproċessati, u dan ikun ta' benefiċċju wkoll għall-ambjent, jiġifieri permezz ta' anqas emissjonijiet ta' metan u trattament xieraq tal-annimali, u tiġi żgurata ekonomija aktar reżiljenti; jenfasizza li rakkomandazzjonijiet ibbażati fuq ix-xjenza fl-UE kollha, inklużi objettivi ċari, għal dieti sostenibbli, tajbin għas-saħħa u aktar bilanċjati, b'kont meħud tad-diversità kulturali u reġjonali tal-ikel u d-dieti Ewropej, kif ukoll il-ħtiġijiet tal-konsumaturi, jgħinu u jinkoraġġixxu lill-konsumaturi u jinformaw l-isforzi tal-Istati Membri stess biex jintegraw elementi ta' sostenibbiltà fil-pariri djetetiċi nazzjonali; jistieden lill-Kummissjoni tiżviluppa tali rakkomandazzjonijiet u azzjonijiet speċifiċi biex tippromwovi b'mod effettiv dieti tajbin għas-saħħa, sostenibbli u aktar ibbilanċjati;

45. Jisħaq li t-teknoloġiji u l-prattiki biex jiġu limitati l-emissjonijiet tal-metan mill-agrikoltura, inklużi prattiki ta' ġestjoni sostenibbli tal-bhejjem, qed jiżviluppaw b'pass mgħaġġel u għandhom jiġu żviluppati u implimentati mill-aktar fis possibbli; jistieden lill-Kummissjoni tiżgura li innovazzjonijiet effettivi u kosteffettivi ppruvati li jimmitigaw il-miżuri tal-metan fil-produzzjoni agrikola jiġu implimentati malajr fl-UE u li dawk diġà disponibbli jintużaw mill-produtturi tal-UE sabiex ikomplu jnaqqsu l-emissjonijiet tal-metan fil-qafas tal-politika agrikola komuni (PAK) u l-pjanijiet strateġiċi nazzjonali, inkluż permezz ta' ekoskemi speċifiċi ddedikati u inizjattivi tal-biedja tal-karbonju fil-qafas tal-PAK u permezz ta' flussi oħra ta' finanzjament privat jew pubbliku; jemmen li l-bdiewa għandhom jirċievu inċentivi finanzjarji biex jadottaw prattiki ta' mitigazzjoni permezz tal-programm Orizzont Ewropa u l-fondi tal-Inizjattiva ta' Reżiljenza Ekonomika; jirrikonoxxi, madankollu, li huwa improbabbli li l-bdiewa jsolvu l-problemi tal-emissjonijiet assoċjati mal-produzzjoni agrikola tal-annimali waħedhom; jinnota li d-differenzi strutturali fl-agrikoltura bejn l-Istati Membri u l-ispeċifiċitajiet nazzjonali se jaffettwaw l-ispiża tal-adozzjoni ta' dawn it-tekniki;

46. Jenfasizza li diġà hemm fis-seħħ prattiki pprovati sew biex jiffavorixxu t-tnaqqis tal-emissjonijiet mill-ġestjoni tad-demel; jinnota li dawn il-prattiki jnaqqsu wkoll il-livell ta' ammonijaka rilaxxat mis-settur agrikolu; jistieden lill-Kummissjoni tipproponi miżuri regolatorji biex tiżgura l-adozzjoni ta' dawn it-tekniki, b'miri u skedi ta' żmien realistiċi u ambizzjużi; jenfasizza, barra minn hekk, li l-fertilizzanti bbażati fuq in-nitroġenu huma responsabbli għal ammont kbir ta' emissjonijiet tal-metan; jistieden lill-Kummissjoni tieħu azzjoni xierqa biex tnaqqas l-emissjonijiet assoċjati bħala parti mill-Istrateġija Mill-Għalqa sal-Platt;

47. Jissottolinja r-rwol ewlieni li l-UE għandu jkollha fl-appoġġ għar-riċerka, l-innovazzjoni u l-iżvilupp, kif ukoll fl-espansjoni ta' teknoloġiji u prattiki sostenibbli ġodda biex jiffavorixxu t-tnaqqis tal-emissjonijiet tal-metan mis-setturi kollha inkluża l-agrikoltura tal-bhejjem, inkluż billi jtejbu l-MRV tal-emissjonijiet tal-metan fis-settur sabiex jiġi segwit il-progress lejn il-kisba ta' dawn il-miri u billi jiġu applikati teknoloġiji li diġà huma disponibbli, bħat-teknoloġiji relatati mal-MRV; jemmen li għandhom jiġu żviluppati miżuri ta' mitigazzjoni tal-metan għall-annimali li jirgħu sabiex jiġu rrispettati s-saħħa u t-trattament xieraq tal-annimali u f'konformità mal-prinċipju ta' prekawzjoni; jindika, b'mod partikolari, il-ħtieġa ta' studji multiġenerazzjonali dwar l-addittivi tal-għalf u jistieden lill-Kummissjoni tiżgura r-reviżjoni f'waqtha tar-Regolament dwar l-Addittivi tal-Għalf ( 21 )

48. Iqis li l-użu tal-iskart agrikolu u tar-residwi għall-produzzjoni tal-bijogass jista' jkun xprun għall-ekonomija ċirkolari u jenfasizza l-użu ta' valur miżjud tar-residwi agrikoli, dment li jiġi rrispettat il-prinċipju tal-użu kaskata u jiġu applikati l-kriterji ta' sostenibbiltà xierqa; jirrimarka li l-produzzjoni tal-bijogass minn residwi agrikoli u skart organiku ieħor tista' tnaqqas l-emissjonijiet tal-metan fis-settur agrikolu u tinċentiva l-mudell tal- ''prosumatur'' (produttur u konsumatur); jitlob koordinazzjoni aħjar u infrastruttura mtejba bejn il-bdiewa u l-produtturi tal-enerġija rinnovabbli sabiex tiġi ffaċilitata l-adozzjoni tal-produzzjoni konnessa lokalment ta' bijogass sostenibbli u jqis li l-PAK għandha tinċentiva l-mitigazzjoni u t-tnaqqis tal-emissjonijiet tal-metan u miżuri ta' appoġġ f'dan ir-rigward; jistieden lill-Kummissjoni, biex b'mod korrispondenti, tiżgura koerenza sħiħa bejn il-Liġi Ewropea dwar il-Klima, il-PAK u l-Istrateġija dwar il-Metan;

49. Jilqa' r-rikonoxximent tal-Istrateġija dwar il-Metan li l-bijogass derivat mill-għelejjel tal-ikel jew tal-għalf iżid l-emissjonijiet tal-metan u għalhekk jista' jimmina kwalunkwe benefiċċju ta' mitigazzjoni, u li l-iżviluppi tal-bijogass għandhom ikunu bbażati primarjament fuq l-iskart jew ir-residwi; jistieden lill-Kummissjoni tiżviluppa skema robusta u indipendenti ta' ċertifikazzjoni tal-oriġini għall-metodi ta' produzzjoni tal-bijogass u l-materja prima; jenfasizza li l-produzzjoni tal-bijogass għandha tkun ibbażata fuq mudell ta' ekonomija ċirkolari lokali biex jiġu evitati l-emissjonijiet u l-ispejjeż relatati mat-trasport; jenfasizza li l-ebda appoġġ m'għandu jinċentiva l-intensifikazzjoni tal-agrikoltura tal-bhejjem;

50. Jinnota li l-iżvilupp tal-ekonomija ċirkolari u l-bijoekonomija jista' joħloq aktar impjiegi fil-produzzjoni primarja u jenfasizza li l-bijoekonomija tirrikjedi ħiliet ġodda, għarfien ġdid u dixxiplini ġodda li għandhom jiġu żviluppati u/jew integrati aktar fit-taħriġ u l-edukazzjoni f'dan is-settur sabiex jiġu indirizzati l-bidliet soċjetali relatati mal-bijoekonomija, jiġu promossi l-kompetittività, it-tkabbir u l-ħolqien tal-impjiegi, jiġu ssodisfati l-ħtiġijiet tas-settur u jiġi żgurat li l-ħiliet u l-impjiegi jitqabblu aħjar;

Skart

51. Jistieden lill-Kummissjoni tkompli tanalizza l-emissjonijiet tal-metan mill-ħama u mill-ilma mormi u tirrevedi d-Direttiva dwar il-Ħama tad-Drenaġġ ( 22 ) u d-Direttiva dwar it-Trattament tal-Ilma Urban Mormi ( 23 ) fl-2022, li għandhom jindirizzaw ukoll is-sustanzi li jniġġsu l-arja u l-emissjonijiet tal-gassijiet serra, b'mod partikolari l-metan; jistieden, barra minn hekk, lill-Kummissjoni tkun ambizzjuża u tintegra enfasi qawwija fuq l-emissjonijiet tal-metan fir-rieżami tal-2024 tad-Direttiva dwar ir-rimi ta' skart f'landfills ( 24 ) u r-reviżjoni li jmiss tal-IED; jenfasizza l-ħtieġa ta' miżuri li jirrikjedu li s-siti tal-landfills jużaw il-bijometan li jipproduċu sakemm il-kontenut tal-enerġija tiegħu jaqa' taħt valur utli u, ladarba ma jibqax vijabbli li l-bijometan prodott jintuża f'sit tal-landfill, għall-użu tal-bijoossidazzjoni u teknoloġiji oħra f'postijiet kritiċi sabiex jitnaqqsu l-emissjonijiet tal-metan li jifdal; ifakkar, f'dan ir-rigward, li l-emissjonijiet tal-metan mis-settur tal-iskart joriġinaw parzjalment minn tnixxijiet mill-impjanti tal-bijogass; jistieden lill-Kummissjoni tippubblika linji gwida dwar l-aħjar metodi għall-bini u t-tħaddim ta' impjanti tal-bijogass biex jiġu indirizzati t-tnixxijiet minħabba manutenzjoni, tħaddim u disinn ħżiena; ifakkar ukoll li l-IED ikkontribwiet suċċessivament għat-tnaqqis tat-tniġġis minn attivitajiet industrijali; jenfasizza, madankollu, li r-rimi fil-landfills mhuwiex kopert minn dokumenti ta' referenza tal-aqwa tekniki disponibbli (BREFs);

52. Jenfasizza li r-rimi fil-landfills, li jinsab fil-qiegħ tal-ġerarkija tal-iskart, huwa l-aktar mod ta' ġestjoni tal-iskart li jniġġes kemm f'termini ta' emissjonijiet ta' gassijiet serra kif ukoll ta' sustanzi niġġiesa oħra fl-arja, fil-ħamrija u fl-ilma; jistieden lill-Istati Membri jikkonformaw bis-sħiħ mar-rekwiżiti eżistenti tad-Direttiva dwar ir-rimi ta' skart f'landfills u jitlob li d-Direttiva tiġi allinjata mal-prinċipji ġenerali tal-Pjan ta' Azzjoni għal Ekonomija Ċirkolari, inkluż l-objettiv għall-2016, sa liema data l-ammont ta' skart bijodegradabbli mormi f'landfills kellu jitnaqqas għal 35 % jew inqas meta mqabbel mal-livelli tal-1995; jistieden lill-Kummissjoni tiżviluppa strateġija komprensiva biex tiżgura li l-Istati Membri li ma jikkonformawx ma' dik il-mira jieħdu miżuri u azzjonijiet korrettivi; jistieden lill-Kummissjoni tappoġġja lill-Istati Membri fl-isforzi tagħhom biex jitbiegħdu mill-użu tal-landfills; jesprimi t-tħassib tiegħu, barra minn hekk, li fl-2017 15-il Stat Membru ma kinux qed jissodisfaw bis-sħiħ l-obbligu stabbilit fid-direttiva li jittrattaw l-iskart qabel ir-rimi fil-landfills; itenni, f'dan ir-rigward, l-appell tiegħu fir-riżoluzzjoni tiegħu tal-10 ta' Frar 2021 dwar il-Pjan ta' Azzjoni għal Ekonomija Ċirkolari l-ġdid biex id-Direttiva dwar ir-rimi ta' skart f'landfills tinġieb f'konformità mal-prinċipji ġenerali tal-Pjan ta' Azzjoni għal Ekonomija Ċirkolari u biex ir-reviżjoni futura tad-direttivi rilevanti tiffoka fuq il-prevenzjoni u l-limitu massimu fuq il-ġenerazzjoni tal-iskart residwu, u biex tittejjeb il-mira tal-landfills ta' 10 % billi jiġi definit limitu massimu fil-landfills f'kg/persuna/sena sabiex jinkisbu l-aħjar riżultati ambjentali mill-effetti kkombinati tat-tnaqqis, l-użu mill-ġdid, ir-riċiklaġġ u l-ikkompostjar, filwaqt li jiġi minimizzat ir-rimi tar-residwi fil-landfills; iqis, barra minn hekk, li titjib ewlieni jkun li jiġi żgurat li l-metodoloġija għall-kontabbiltà għall-gassijiet serra mil-landfills tkun aktar robusta u armonizzata fl-UE kollha;

53. Jistieden lill-Kummissjoni, fid-dawl ta' dan ta' hawn fuq: — tistabbilixxi miri vinkolanti tal-UE għall-iskart kummerċjali u industrijali, peress li għad m'hemm ebda mira speċifika dwar dan; — tipproponi miri li jillimitaw il-ġenerazzjoni tal-iskart residwu fir-rieżami ppjanat tad-Direttiva Qafas dwar l-Iskart (25) u d-Direttiva dwar ir-rimi ta' skart f'landfills fl-2024; — tallinja d-Direttiva dwar ir-rimi ta' skart f'landfills mal-objettivi ġenerali tal-UE dwar it-tibdil fil-klima u t-tnaqqis tal-emissjonijiet tal-gassijiet serra, wara analiżi fil-fond biex jiġu indirizzati aħjar il-kwistjonijiet relatati mal-gassijiet serra; — tipproduċi dokument BREF għar-rimi fil-landfills, inklużi dispożizzjonijiet dwar il-metan;

54. Jistieden lill-Kummissjoni timmonitorja l-progress tal-Istati Membri fir-rigward tal-ġbir separat tal-bijoskart, regola li għandha tiġi implimentata sal-2023; ifakkar li f'konformità mal-ġerarkija tat-trattament tal-iskart, l-Istati Membri huma legalment meħtieġa jieħdu miżuri biex jinkoraġġixxu r-riċiklaġġ tal-bijoskart, li jinkludu l-ikkompostjar u d-diġestjoni tal-bijoskart, filwaqt li jżommu f'moħħhom li l-bijoskart normalment jinġabar u jiġi ttrattat fil-livell lokali; jenfasizza, għalhekk, li l-Kummissjoni għandha tinkoraġġixxi aktar kooperazzjoni bejn ir-reġjuni u l-Istati Membri u l-armonizzazzjoni permezz tal-iskambju tal-aħjar prattiki;

55. Itenni l-objettivi tal-Pjan ta' Azzjoni għal Ekonomija Ċirkolari l-ġdid li tinkiseb ċirkolarità sinifikanti u li jiġu evitati l-gassijiet serra, b'mod partikolari l-emissjonijiet tal-metan milli jaħarbu miċ-ċirkwit magħluq; jifhem li ġestjoni tal-iskart integrata ġenwinament għandha tiġi promossa biex tiġi implimentata b'suċċess il-ġerarkija tal-iskart u biex tingħata prijorità akbar lit-trattament tal-iskart;

56. Jenfasizza li l-proċeduri tal-għeluq u tal-kura ta' wara għaċ-ċelloli tal-landfills huma kruċjali biex jitnaqqsu t-tnixxijiet, filwaqt li jitqies iċ-ċiklu tal-ħajja kollu tas-siti tal-landfills; jistieden lill-Kummissjoni tipprovdi appoġġ adatt għall-kundizzjonijiet ta' kull Stat Membru sabiex tiżgura l-applikazzjoni sħiħa tal-ġerarkija tal-iskart, filwaqt li tenfasizza l-prevenzjoni tal-iskart, l-għażla tal-mira tal-31 ta' Diċembru 2023 għas-separazzjoni fis-sors u l-ġbir separat tal-bijoskart, inkluż billi tinkoraġġixxi l-kooperazzjoni bejn is-setturi pubbliċi u privati biex jiġi żgurat livell għoli ta' ġbir separat, riċiklaġġ u rkupru tal-iskart bijodegradabbli, u tiġi żgurata devjazzjoni effiċjenti mil-landfills mingħajr il-provvista' ta' finanzjament tal-UE għall-inċinerazzjoni; jenfasizza li dejjem għandu jkun hemm il-possibbiltà ta' trattament bijoloġiku fattibbli, bħall-ikkompostjar jew id-diġestjoni anaerobika; jirrikonoxxi, f'dan ir-rigward, il-potenzjal tad-diġestjoni anaerobika mill-iskart bijodegradabbli, li tippermetti l-produzzjoni tal-bijometan; jenfasizza, f'konformità mal-ġerarkija tal-iskart, li l-inċinerazzjoni tinsab biss fit-tieni l-aktar tarġa baxxa fil-ġerarkija tal-iskart u jfakkar fil-pożizzjonijiet tiegħu dwar l-inċinerazzjoni stabbiliti fir-riżoluzzjoni tiegħu tal-10 ta' Frar 2021 dwar il-Pjan ta' Azzjoni għal Ekonomija Ċirkolari l-Ġdid;

57. Jenfasizza li s-superfiċji tal-ġibjuni huma sors globali sinifikanti ta' emissjonijiet ta' gassijiet serra, inkluż il-metan, prinċipalment minħabba l-akkumulazzjoni tas-sediment f'lagunaġġi, u li t-tneħħija tad-digi tista' tgħin biex jitnaqqsu b'mod sinifikanti l-emissjonijiet miż-żoni ta' lagunaġġ; jistieden lill-Aġenzija Ewropea għall-Ambjent tiġbor informazzjoni dwar dan is-suġġett sabiex tgħin fil-valutazzjoni ta' miżuri ta' politika potenzjali;

o

o o

58. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

(1) ĠU L 328, 21.12.2018, p. 1.

(2) ĠU L 243, 9.7.2021, p. 1.

(3) ĠU C 232, 16.6.2021, p. 28.

(4) ĠU C 270, 7.7.2021, p. 2.

(5) Testi adottati, P9_TA(2021)0040.

(6) Testi adottati, P9_TA(2021)0107.

(7) Myhre, G., D. Shindell, F.-M. Bréon, W. Collins, J. Fuglestvedt, J. Huang, D. Koch, J.-F. Lamarque, D. Lee, B. Mendoza, T. Nakajima, A. Robock, G. Stephens, T. Takemura u H. Zhang, “Anthropogenic and Natural Radiative Forcing” (Sfurzar Radjattiv Antropoġeniku u Naturali), Climate Change 2013: The Physical Science Basis, Contribution of Working Group I to the Fifth Assessment Report of the Intergovernmental Panel on Climate Change, Kapitolu 8, Cambridge University Press, Cambridge, ir-Renju Unit u New York, NY, l-Istati Uniti tal-Amerka, 2013, p. 714.

(8) Hmiel, B., Petrenko, V.V., Dyonisius, M.N. et al, Preindustrial 14CH4 indicates greater anthropogenic fossil CH4 emissions, Nature, Vol. 578, 2020, pp. 409-412, fost oħrajn.

(9) L-Organizzazzjoni Dinjija tas-Saħħa, Ambient air pollution: a global assessment of exposure and burden of disease ((It-tniġġis tal-Arja Ambjentali: Valutazzjoni globali tal-esponiment u l-piż tal-mard), 2016.

(10) Aġenzija Ewropea għall-Ambjent, Air quality in Europe – 2020 report (Il-Kwalità tal-Arja fl-Ewropa – rapport tal-2020), p. 7.

(11) Ir-Regolament (KE) Nru 166/2006 tal-Parlament Ewropew u tal-Kunsill tat-18 ta' Jannar 2006 dwar il-ħolqien ta' Reġistru Ewropew dwar ir-Rilaxx u t-Trasferiment ta' Inkwinanti u li jemenda d-Direttivi tal-Kunsill 91/689/KEE u 96/61/KE (ĠU L 33, 4.2.2006, p. 1).

(12) Id-Direttiva 2010/75/UE tal-Parlament Ewropew u tal-Kunsill tal-24 ta' Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (ĠU L 334, 17.12.2010, p. 17).

(13) Id-dokument ta' ħidma tal-persunal tal-Kummissjoni tas-17 ta' Settembru 2020 li jakkumpanja l-komunikazzjoni tagħha bit-titolu “It-tisħiħ tal-ambizzjoni klimatika tal-Ewropa għall-2030: ninvestu f'futur newtrali għall-klima għall-benefiċċju tal-popli tagħna” (SWD(2020)0176),

(14) Valutazzjoni Globali tal-Metan tal-UNEP 2021.

(15) Id-Direttiva (UE) 2016/2284 tal-Parlament Ewropew u tal-Kunsill tal-14 ta' Diċembru 2016 dwar it-tnaqqis tal-emissjonijiet nazzjonali ta' ċerti inkwinanti atmosferiċi, li temenda d-Direttiva 2003/35/KE u li tħassar id-Direttiva 2001/81/KE (ĠU L 344, 17.12.2016, p. 1).

(16) Ir-Regolament (UE) 2018/842 tal-Parlament Ewropew u tal-Kunsill tat-30 ta' Mejju 2018 dwar it-tnaqqis annwali vinkolanti tal-emissjonijiet ta' gassijiet serra mill-Istati Membri mill-2021 sal-2030 li jikkontribwixxi għall-azzjoni klimatika biex jiġu onorati l-impenji li saru fil-Ftehim ta' Pariġi, u li jemenda r-Regolament (UE) Nru 525/2013 (ĠU L 156, 19.6.2018, p. 26).

(17) Il-komunikazzjoni tal-Kummissjoni tat-8 ta' Lulju 2020 intitolata “Nixprunaw Ekonomija Newtrali għall-Klima: Strateġija tal-UE dwar l-Integrazzjoni tas-Sistema tal-Enerġija” (COM(2020)0299).

(18) Testi adottati, P9_TA(2021)0277.

(19) Il-proposta tal-Kummissjoni tal-15 ta' Diċembru 2020 għal regolament dwar linji gwida għall-infrastruttura tal-enerġija trans-Ewropea u li jirrevoka r-Regolament (UE) Nru 347/2013 (COM(2020)0824).

(20) Günther, A., Barthelmes, A., Huth, V., Joosten, H., Jurasinski, G., Kobesch, F. u Couwenberg, J., ''Prompt rewetting of drained peatlands reduces climate warming despite methane emissions'', Nature Communications, 11, 1644 (2020).

(21) Ir-Regolament (KE) Nru 1831/2003 tal-Parlament Ewropew u l-Kunsill tat-22 ta' Settembru 2003 fuq l-addittivi għall-użu fl-għalf tal-annimali (ĠU L 268, 18.10.2003, p. 29).

(22) Id-Direttiva tal-Kunsill 86/278/KEE tat-12 ta' Ġunju 1986 dwar il-protezzjoni tal-ambjent, u b'mod partikolari tal-ħamrija, meta l-ħama tad-dranaġġ tintuża fl-agrikoltura (ĠU L 181, 4.7.1986, p. 6).

(23) Id-Direttiva tal-Kunsill 91/271/KEE tal-21 ta' Mejju 1991 dwar it-trattament tal-ilma urban mormi (ĠU L 135, 30.5.1991, p. 40).

(24) Id-Direttiva tal-Kunsill 1999/31/KE tas-26 ta' April 1999 dwar ir-rimi ta' skart f'terraferma (ĠU L 182, 16.7.1999, p. 1).

(25) Id-Direttiva 2008/98/KE tal-Parlament Ewropew u tal-Kunsill tad-19 ta' Novembru 2008 dwar l-iskart u li tħassar ċerti Direttivi (ĠU L 312, 22.11.2008, p. 3).